壽郡守
作者：周行己
朝代：宋

paragraphs: 仙系蘇門遠，英流富緒長。
胚胎潜間氣，庭玉煥祥光。
永日輝南陸，融風麗北堂。
綵餘長命縷，香剩浴蘭湯。
丹穴皆威鳳，荆山必豫章。
精神森秀發，器質儼溫良。
懿學傳經濟，嘉猷合贊襄。
慶流多顯赫，筮仕早騰驤。
遊刃無間劇，提衡絕否臧。
高情薰愛日，勁節肅清霜。
暫借朱轓出，行看皂纛揚。
頌聲喧道路，輿望屬巖廊。
時遇生申旦，官臨指李鄉。
衆真金闕奏，滿郡玉爐香。
强仕春秋富，昌朝事業芳。
臣千君萬壽，賡載濟時芳。